Versindaba » Blog Archive » Nuwe publikasie: Berigte uit die skemerland (Dolf van Niekerk)
Die gedigte oor die ouderdom en die betekenis van die lewe is toeganklik vir alle lesers, maar as van Dolf van Niekerk se beste werk, spreek dit ook tot die kieskeurige leser. (Imprimatur, 2019. PRYS: R150.00 (BTW ingesluit), ISBN: 978-0-620-825611-2. FORMAAT: 222 x 152 mm; sagteband, 60 bls.) www.imprimatur.co.za
My huisie in die bos
lê daglank in skemerte;
lig glip af en toe
deur digte blare van karee
en witstinkhout met spikkelson
op beddegoed – vierkant
waar lig en skemer sestig jaar
deur seisoene lê in die gemoed
en somer verwinter;
terwyl bome groei
en langer skadu’s gooi
en dag uiteindelik donker word.
Die aarde kantel in sy baan,
seisoene skommel oorkruis;
planeet se afval damp gate
in die sfere, ruk osoon aan flarde.
Pole brokkel, dryf verlore,
wit boodskappe uit die see
wat uit die nate bars
oor wolkekrabbers in Atlantis.
El Niño sluimer in die oseaan,
voorslaap in ’n nag
waar alles wat bekend was
lydsaam skroei tot as.
[Uit: Berigte uit die skemerland. Dolf van Niekerk. Imprimatur, 2019]
Tags: Berigte uit die skemerland Dolf van Niekerk
Friday, February 22nd, 2019 | Uncategorized.